PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/ZK/3/1/005	Bratislava 16. februára 2011	

Protimonopolný úrad Slovenskej republiky, odbor koncentrácií v správnom konaní     č. 0037/OK/2010 začatom dňa 22.11.2010 na základe oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Caterpillar Inc. so sídlom 100N.E. Adams Street, Peoria, IL 61629, Spojené štáty americké prostredníctvom právneho zástupcu JUDr. Ľuboša Frolkoviča, advokáta so sídlom Laurinská 3, 811 01 Bratislava vo veci koncentrácie podnikateľov Caterpillar Inc. so sídlom 100N.E. Adams Street, Peoria, IL 61629, Spojené štáty americké a MWM Holding GmbH so sídlom Mainzer Landstrasse 46, 60325 Franfurkt nad Mohanom, Nemecko

rozhodol

na základe § 32 ods. 2 písm. j) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní nepriamej výlučnej kontroly podnikateľom Caterpillar Inc. so sídlom 100N.E. Adams Street, Peoria, IL 61629, Spojené štáty americké nad podnikom podnikateľa MWM Holding GmbH so sídlom Mainzer Landstrasse 46, 60325 Franfurkt nad Mohanom, Nemecko prostredníctvom podnikateľa Caterpillar Investment GmbH & Co. KG so sídlom Falckensteiner Str. 2, 24159 Kiel, Nemecko, na základe Zmluvy o kúpe a prevode obchodných podielov uzatvorenej dňa 21.10.2010 medzi podnikateľmi 3i Europartners Va LP; 3i Europartner Vb LP; 3i Pan European Buyouts 2006-08A LP; 3i Pan European Buyouts 2006-08B LP; 3i Pan European Buyouts 2006-08C LP; Pan European Buyouts Co-Invest 2006-08 LP; 3i Group Investments LP; Pan European Buyouts (Nordic) Co-Invest 2006-08 LP; Pan European Buyouts (Dutch) A Co-Invest 2006-08 LP; Petrom Groschom; Grosch GbR; Klausom Buchborn-Klosom; Buchborn-Klos GbR; ASW GbR; Stefanom Zimmermannom a Power Vermögensverwaltungs GmbH ako predávajúcimi a Caterpillar Investment GmbH & Co. KG ako kupujúcim zastavuje, pretože o tej istej koncentrácii koná Európska komisia.

Odôvodnenie:

1.	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 22.11.2010 doručené listom zaevidovaným pod č. 4021/2010 oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Caterpillar Inc. so sídlom 100N.E. Adams Street, Peoria, IL 61629, Spojené štáty americké (ďalej len „Caterpillar“), prostredníctvom právneho zástupcu JUDr. Ľuboša Frolkoviča, advokáta so sídlom Laurinská 3, 811 01 Bratislava (ďalej len „právny zástupca“).

2.	Dňa 08.12.2010 bolo úradu spoločnosťou Caterpillar prostredníctvom právneho zástupcu doručené listom zaevidovaným pod č. 4241/2010 doplnenie Oznámenia koncentrácie.

3.	Na základe vyššie uvedeného sa dňa 22.11.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vedené pod   č. 0037/OK/2010 vo veci koncentrácie spočívajúcej v získaní nepriamej výlučnej kontroly spoločnosťou Caterpillar nad podnikom spoločnosti MWM Holding GmbH so sídlom Mainzer Landstrasse 46, 60325 Franfurkt nad Mohanom, Nemecko (ďalej len „MWM“) prostredníctvom spoločnosti Caterpillar Investment GmbH & Co. KG so sídlom Falckensteiner Str. 2, 24159 Kiel, Nemecko (ďalej len „Caterpillar Investment“), na základe Zmluvy o kúpe a prevode obchodných podielov uzatvorenej dňa 21.10.2010 medzi spoločnosťami 3i Europartners Va LP; 3i Europartner Vb LP; 3i Pan European Buyouts 2006-08A LP; 3i Pan European Buyouts 2006-08B LP; 3i Pan European Buyouts 2006-08C LP; Pan European Buyouts Co-Invest 2006-08 LP; 3i Group Investments LP; Pan European Buyouts (Nordic) Co-Invest 2006-08 LP; Pan European Buyouts (Dutch) A Co-Invest 2006-08 LP; Petrom Groschom; Grosch GbR; Klausom Buchborn-Klosom; Buchborn-Klos GbR; ASW GbR; Stefanom Zimmermannom a Power Vermögensverwaltungs GmbH ako predávajúcimi a Caterpillar Investment ako kupujúcim (ďalej len „Zmluva“), o čom úrad informoval spoločnosť Caterpillar prostredníctvom právneho zástupcu listom č. 4273/PMÚ SR/2010 zo dňa 09.12.2010. 

4.	Správny poplatok vo výške 3 319 eur podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 26.11.2010.

5.	Úrad na základe informácií a podkladov predložených v Oznámení koncentrácie dospel k nasledujúcim záverom.

Podnikatelia 

6.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

7.	Spoločnosť Caterpillar je spoločnosťou kótovanou na amerických a európskych burzách. Caterpillar pôsobí v troch oblastiach podnikania: stroje, motory a finančné služby. Predmetná koncentrácia sa týka najmä vývoja, výroby a predaja motorov a generátorov. 

Na území Slovenskej republiky kontroluje spoločnosť Caterpillar spoločnosť Caterpillar Financial Services ČR, s.r.o. organizačná zložka so sídlom Partizánska cesta 89, 974 01 Banská Bystrica, ktorá však nepodniká vo výrobe a predaji motorov a generátorov. 

Na základe vyššie uvedeného úrad dospel k záveru, že spoločnosť Caterpillar je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

8.	Spoločnosť MWM je spoločnosťou, ktorá vyrába a predáva motory a generátory pre decentralizované elektrárne v rôznych odvetviach, napr. priemysel, poľnohospodárstvo, odpadové hospodárstvo, ťažobný priemysel, nemocnice. 

Na území Slovenskej republiky spoločnosť MWM nevykonáva kontrolu nad žiadnym podnikateľom.

Na základe vyššie uvedeného úrad dospel k záveru, že spoločnosť MWM je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na neho podľa § 2 ods. 1 písm. a) zákona vzťahuje.

	Forma koncentrácie

9.	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

10.	 Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

11.	Na základe podkladov a informácií predložených v Oznámení koncentrácie, najmä zo Zmluvy, stanov spoločnosti MWM a výšky obchodného podielu, ktorý podnikateľ Caterpillar nadobudne úrad dospel k záveru, že predmetná koncentrácia spočíva v získaní nepriamej výlučnej kontroly podnikateľom Caterpillar nad podnikom podnikateľa MWM prostredníctvom spoločnosti Caterpillar Investment, čím vznikla koncentrácia podľa § 9 ods. 1 písm. b) zákona. 

Účastníci konania a koncentrácie

12.	Podľa § 25 ods. 3 zákona účastníkom konania v prípade koncentrácie podľa        § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

S ohľadom na vyššie uvedené úrad dospel k záveru, že účastníkom predmetného správneho konania je podnikateľ Caterpillar, ktorý získa kontrolu nad podnikom podnikateľa MWM.

13.	 Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

Na základe vyššie uvedeného je účastníkom koncentrácie podnikateľ Caterpillar, ktorý získava nepriamu výlučnú kontrolu nad podnikom podnikateľa MWM a podnikateľ MWM, nad ktorým sa získava kontrola.

Koncentrácia podliehajúca kontrole úradu

14.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

15.	 Podľa § 10 ods. 2 zákona celkový obrat účastníka koncentrácie je súčet obratov 
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo 
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

16.	 Pri výpočte celkových obratov účastníkov koncentrácie sa uplatňuje znenie       § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z.z., ktorou sa ustanovujú podrobnosti o výpočte obratu.

17.	 V súlade so skutočnosťami uvedenými v tomto rozhodnutí, úrad berie do úvahy obrat účastníkov koncentrácie dosiahnutý za účtovné obdobie predchádzajúce roku vzniku koncentrácie, t.j. za rok 2009. 
18.	 Z podkladov a informácií predložených v Oznámení koncentrácie vyplýva, že celkový obrat podnikateľa Caterpillar dosiahnutý na území Slovenskej republiky v roku 2009 bol vyšší ako 19 000 000 eur. Celosvetový celkový obrat podnikateľa MWM dosiahnutý v roku 2009 bol vyšší ako 46 000 000 eur.

19.	Vzhľadom na vyššie uvedenú skutočnosť úrad dospel k záveru, že predmetná koncentrácia podlieha kontrole úradu podľa § 10 ods. 1 písm. b) zákona.

Postúpenie koncentrácie Európskej komisii podľa článku 22 Nariadenia

20.	Podľa článku 22 (1) Nariadenia rady (ES) č. 139/2004 o kontrole koncentrácií medzi podnikmi (ďalej len „Nariadenie“) jeden alebo viaceré členské štáty môžu požiadať Európsku komisiu o posúdenie koncentrácie podľa článku 3 Nariadenia, ktorá nie je v rozsahu spoločenstva v zmysle článku 1 Nariadenia, ale ovplyvňuje obchod medzi členskými štátmi a hrozí, že značne ovplyvní hospodársku súťaž na území členského štátu alebo štátov, ktoré podávajú žiadosť.

21.	Podľa článku 22 (2) 2 nariadenia každý členský štát má právo pripojiť sa k pôvodnej žiadosti v lehote 15 pracovných dní odo dňa, kedy bol Európskou komisiu  informovaný o tejto pôvodnej žiadosti.

22.	Dňa 13.12.2010 oznámila Európska komisia členským štátom, že nemecký súťažný orgán Bundeskartellamt podal Európskej komisii, DG Competition žiadosť o postúpenie podľa článku 22 Nariadenia v prípade koncentrácie podnikateľov Caterpillar a MWM. Úrad bol zároveň Európskou komisiou informovaný, že k prvotnej žiadosti o postúpenie podľa článku 22 Nariadenia je možné pripojiť sa do 12.01.2011.

23.	Dňa 11.01.2011 sa úrad na základe článku 22 (2) 2 Nariadenia pripojil k prvotnej žiadosti nemeckého súťažného orgánu Bundeskartellamt a požiadal Európsku komisiu o posudzovanie prípadu koncentrácie podnikateľov Caterpillar a MWM, o čom úrad informoval spoločnosť Caterpillar prostredníctvom právneho zástupcu listom č. 0136/PMÚ SR/2011 zo dňa 17.01.2011.

24.	Dňa 26.01.2011 bol úradu doručený Európskou komisiou fax zaevidovaný pod č. 265/2011, ktorý bol doplnený dňa 28.01.2011 listom. Predmetným listom Európska komisia úradu oznámila, že transakcia, ktorej postúpenie požaduje úrad, je koncentráciou podľa článku 3 Nariadenia. Európska komisia zastáva názor, že žiadosť úradu o pripojenie sa k prvotnej žiadosti o postúpenie, ktorú predložil nemecký súťažný orgán Bundeskartellamt je prípustná, pretože spĺňa požiadavky stanovené v článku 22 (2) a 22 (3) Nariadenia. 

25.	Na základe vyššie uvedeného sa Európska komisia rozhodla preskúmať navrhovanú koncentráciu spoločností Caterpillar a MWM na základe Nariadenia. O tejto skutočnosti úrad informoval podnikateľa Caterpillar prostredníctvom právneho zástupcu listom č. 0356/PMÚ SR/2011 zo dňa 02.02.2011.

26.	Podľa § 32 ods. 2 písm. j) zákona úrad zastaví konanie rozhodnutím, ak o tej istej koncentrácii už koná alebo rozhodla Európska komisia.

27.	Vzhľadom na skutočnosť, že posudzovanie koncentrácie podnikateľov Caterpillar a MWM bolo podľa článku 22 Nariadenia postúpené na Európsku komisiu, úrad predmetné správne konanie zastaví, pretože o tej istej koncentrácii už koná Európska komisia.

28.	 Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.                Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							        Mgr. Daniela Lukáčová

								poverená riadením
							          odboru koncentrácií

Rozhodnutie sa doručuje:

JUDr. Ľuboš Frolkovič
advokát
Laurinská 3
811 01 Bratislava